[pic] | KOMISIJA EVROPSKIH SKUPNOSTI |

Bruselj, 10.3.2008

COM(2008) 138 konč.

Predlog

SKLEP SVETA

o spremembi Sklepa 2005/321/ES o zaključku postopka posvetovanja z Republiko Gvinejo v okviru člena 96 Sporazuma iz Cotonouja

(predložila Komisija)

OBRAZLOŽITVENI MEMORANDUM

Evropska unija (EU) je marca 2004 sklenila, da začne posvetovanja z Gvinejo v okviru člena 96 Sporazuma iz Cotonouja. V predhodnih letih je bilo ugotovljeno vztrajno slabšanje demokratičnega okolja, ki pomeni neupoštevanje bistvenih elementov, opredeljenih v členu 9 Sporazuma. EU je bila v tem času prav tako zaskrbljena zaradi nespoštovanja človekovih pravic in temeljnih svoboščin, kot tudi zaradi odsotnosti dobrega upravnega, političnega, gospodarskega in finančnega upravljanja.

Ob otvoritvi posvetovanj 20. julija 2004 je vlada predstavila memorandum, ki je podrobno navajal njene zaveze, s posebnim poudarkom na političnem dialogu, volilni komisiji, liberalizaciji radijskih valov ter okrepitvi pravne države in upravljanja na makroekonomski ravni.

Na podlagi zavez, ki jih je sprejela gvinejska vlada, se je posvetovanje leta 2005 zaključilo. Svet v sklepih z dne 14. aprila 2005 priznava, da so bile na podlagi nekaterih zavez sprejete spodbudne pobude, vendar da je treba več pomembnih ukrepov še uresničiti, zlasti na področju političnega dialoga z opozicijo. Ob upoštevanju že izpolnjenih obveznosti in še neizvedenih dejavnosti je bilo po zaključku posvetovanja sklenjeno, da se sprejmejo ustrezni ukrepi iz člena 96(2)(c) Sporazuma iz Cotonouja. Navedeni sklep Sveta preteče 14. aprila 2008.

Do sredine leta 2006 je bil razvoj političnega dialoga počasen, rezultati tega pa so bili precej medli. Po lokalnih volitvah decembra 2005, ki so jih zaznamovale pomanjkljivosti in nepravilnosti, je bil dialog celo prekinjen, zaradi česar je opozicija izgubila zaupanje v svoje sogovornike.

Vendar pa so od julija 2006 razgovori med različnimi političnimi silami dobili nov zagon, ki je konec leta 2006 pripeljal do soglasja o volilnem sistemu in operativnih pogojih za pripravo parlamentarnih volitev, ki so bile prvotno predvidene junija 2007. Vlada se je zavezala, da državnemu zboru predstavi osnutke ustreznih zakonov. Poleg tega so bili avgusta 2006 sproščeni radijski valovi in oddajati so začele prve zasebne radijske postaje. EU se je konec decembra 2006 ob upoštevanju ugotovljenega napredka na teh področjih odločila, da Gvineji odobri razpolaganje z zneskom proračunskih sredstev A iz 9. ERS (85,8 mio. EUR).

Istočasno je poslabšanje življenjskih razmer, ki je pred tem leta 2006 že dvakrat izzvalo splošno stavko, januarja in februarja 2007 znova spodbudilo stavkovno gibanje, ki ga je pospešila izpustitev iz zapora enega predsednikovih tesnih zaveznikov. Med stavko je prišlo do novih primerov kršitev človekovih pravic (in s tem bistvenih elementov iz člena 9 Sporazuma iz Cotonouja), vključno z nasilnim zatiranjem, ki sta ga nad mirovnimi protestniki izvajali policija in vojska. Zaradi nasilnega zatiranja ljudskega uporniškega gibanja januarja in februarja ter gibanja samega je umrlo med 137 in 183 oseb, več kot 1500 oseb pa je bilo ranjenih. Oprema ene zasebne radijske postaje je bila uničena, druga pa je morala zaradi groženj prekiniti oddajanje. Zahteve gibanja so ob naglem slabšanju razmer na področju upravljanja hitro presegle strogo sindikalni okvir, delni politični odgovor pa so prejele šele z dogovorom, sklenjenim med vlado in sindikati po dolgotrajnem posredovanju, ki so ga vodili gvinejski verski vodje ter Ecowas.

Novi predsednik vlade Lasana Kouyaté je bil imenovan konec februarja, njegova vlada (katere člani niso sestavljali prejšnjih vlad) pa je svojo funkcijo začela opravljati komaj konec marca. Med prednostnimi nalogami nove izvršne oblasti so: (i) spodbujanje neodvisnega in verodostojnega pravosodnega sistema; (ii) ponovna vzpostavitev makroekonomskega ravnovesja; (iii) razvoj infrastruktur in zagotavljanje osnovnih socialnih storitev ter (iv) spodbujanje dobrega upravljanja.

Devet mesecev po nastopu funkcije se Kouyaté v nasprotju z evforijo, ki je spremljala njegovo imenovanje, srečuje z nezadovoljstvom. Čeprav se je inflacija zmanjšala, menjalni tečaj pa dvignil, kar je prispevalo k zaključku triletnega programa z Mednarodnim denarnim skladom, so začetno navdušenje nadomestili dvomi o sposobnosti in odločnosti Kouyatéjeve vlade, da odpravi pomanjkljivosti sistema predhodnika Lansane Contéja. Predsednik ostaja edini resnični vodja izvršne oblasti. Njegova pooblastila ščiti ustava. Je podpisnik vseh dekretov, zaradi česar lahko zlahka onemogoči ukrepe vlade. Delovno mesto predsednika vlade v ustavi ni predvideno; za vse pristojnosti, ki jih ima, ga pooblasti predsednik. Odslej je lahko s predsedniškim dekretom preprosto odpoklican, kot se je v preteklosti večkrat zgodilo. Slaba podpora, ki jo predsednik namenja delovanju predsednika vlade, ter vse večje nezadovoljstvo ljudstva sta razloga za zaskrbljenost in lahko povzročita novo večjo krizo (10. januarja je le malo manjkalo do začetka splošne časovno neomejene stavke).

Parlamentarne volitve, prvotno predvidene junija 2007, so bile večkrat odložene, uradni datum pa še ni bil določen. Predsednik Conté je 28. novembra podpisal dekret o ustanovitvi Neodvisne nacionalne volilne komisije (CENI); imenovanih je bilo njenih 25 članov. Za predsednika CENI je bil izvoljen Ben Sékou Sylla, član civilne družbe. Ta organ, nujno potreben za dobro organizacijo naslednjih parlamentarnih volitev, omogoča začetek postopka registracije volivcev, ki napoveduje začetek volilnega postopka. Slednji bi se moral zaključiti z izvedbo parlamentarnih volitev najpozneje jeseni 2008.

36-mesečno obdobje spremljanja bi se moralo samodejno končati 14. aprila 2008. Pomembno je, da se ob upoštevanju nestabilnega položaja v Gvineji ter zamude pri izvajanju volitev sprejme odločitev o primernosti podaljšanja veljavnosti Sklepa Sveta. Podaljšanje obdobja spremljanja do izvedbe volitev se zdi v duhu Sklepa Sveta. Idealno bi morala izvedba svobodnih in preglednih parlamentarnih volitev pomeniti konec postopka iz člena 96 ter ustreznih ukrepov.

Ukrepanje gvinejskih organov je na splošno pozitivno. Ljudsko uporniško gibanje januarja in februarja leta 2007 je med drugim preprečilo uresničitev prvotno predvidenega časovnega okvira, vendar trenutna prizadevanja kažejo na to, da bo mogoče prevzete obveznosti izpolniti v roku 12 mesecev.

Ob upoštevanju zgoraj navedenega ter v skladu s členoma 9 in 96 Sporazuma iz Cotonouja Komisija Svetu predlaga, da za 12 mesecev podaljša obdobje veljavnosti Sklepa Sveta z dne 14. aprila 2005 in posledično sprejme priloženi sklep.

Predlog

SKLEP SVETA

o spremembi Sklepa 2005/321/ES o zaključku postopka posvetovanja z Republiko Gvinejo v okviru člena 96 Sporazuma iz Cotonouja

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000[1], in revidiranega sporazuma, podpisanega v Luxembourgu dne 25. junija 2005[2], ter zlasti člena 96 Sporazuma,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati pri izvajanju Partnerskega sporazuma med državami AKP in ES[3], ter zlasti člena 3 Notranjega sporazuma,

ob upoštevanju predloga Komisije,

ob upoštevanju naslednjega:

(1) Sklep Sveta 2005/321/ES z dne 14. aprila 2005[4] o zaključku postopka posvetovanja z Republiko Gvinejo v okviru člena 96 Sporazuma iz Cotonouja določa, da obdobje za spremljanje ustreznih ukrepov traja 36 mesecev od datuma njegovega sprejetja.

(2) Ob koncu tega obdobja spremljanja je bilo ugotovljeno, da so bile številne zaveze izpolnjene, poglavitne ostale zaveze pa so privedle do konkretnih pobud. Vendar pa je treba precej pomembnih ukrepov glede bistvenih elementov Sporazuma iz Cotonouja še izvesti –

SKLENIL:

Člen 1

Veljavnost Sklepa 2005/321/ES o zaključku postopka posvetovanja z Republiko Gvinejo v okviru člena 96 Sporazuma iz Cotonouja se podaljša za 12 mesecev. Redno se pregleda vsakih šest mesecev.

Člen 2

Ukrepi, sprejeti s Sklepom 2005/321/ES na podlagi ustreznih ukrepov iz člena 96(2)(c) Sporazuma iz Cotonouja, ostanejo nespremenjeni.

Člen 3

Ta sklep začne veljati z dnem sprejetja. Objavi se v Uradnem listu Evropske unije .

V Bruslju,

Za Svet

Predsednik

PRILOGA

Predsedniku vlade Republike Gvineje

Spoštovani predsednik vlade,

Evropska unija pripisuje členu 9 Sporazuma iz Cotonouja velik pomen. Spoštovanje človekovih pravic ter načel demokracije in zagotavljanje pravne države, na katerih temelji partnerstvo AKP-EU, so bistveni elementi Sporazuma, zato pomenijo temelj naših odnosov.

Evropska unija je leta 2004 menila, da politične razmere v Gvineji kršijo te bistvene dele, in julija 2004 začela postopek posvetovanja v skladu s členom 96 Sporazuma. To posvetovanje je privedlo do sklepov, ki so bili predhodno sporočeni predsedniku vlade v dopisu z dne 14. aprila 2005.

Ustrezni ukrepi določajo, da obdobje spremljanja traja 36 mesecev in se zaključi 14. aprila 2008. V tem obdobju je potekal okrepljen politični dialog, ki sta ga med drugim potrdila tudi organizacija treh skupnih spremljanj Sveta in Komisije maja 2005, februarja 2006 ter maja 2007 in obisk komisarja Michela oktobra 2006. Evropska unija se je konec decembra 2006 ob upoštevanju ugotovljenega napredka odločila, da Gvineji odobri razpolaganje z zneskom proračunskih sredstev A iz 9. ERS v vrednosti 85,8 milijona EUR.

Ukrepanje gvinejskih organov je na splošno pozitivno. Vendar pa organizacija parlamentarnih volitev, vključno z določitvijo datuma volitev, ki je ena glavnih zavez gvinejske vlade, še ni zaključena. Glede na sedanja prizadevanja vlade je mogoče predvidevati, da bodo te zaveze izpolnjene v 12 mesecih.

Evropska unija se zaveda pozitivne dinamike, ki je bila vzpostavljena v Gvineji, in spremlja pot, ki jo je treba še prehoditi. Na podlagi tega je sklenila, da bo obdobje spremljanja v zvezi s Sklepom z dne 14. aprila 2005 podaljšala na 48 mesecev in tako gvinejskim organom omogočila, da bodo izpolnili vse prevzete zaveze.

Zato se še naprej uporabljajo ustrezni ukrepi, ki smo vam jih sporočili v našem prejšnjem dopisu z dne 14. aprila 2005.

S spoštovanjem,

V Bruslju,

Za Komisijo Za Svet

[1] UL L 317, 15.12.2000, str. 3.

[2] UL L 287, 28.10.2005, str. 4.

[3] UL L 317, 15.12.2000, str. 376.

[4] UL L 104, 23.4.2005, str. 33.